Kegyelem nektek és békesség Istentől a mi Atyánktól és az Úr Jézus Krisztustól! Ámen

1 Sám 17, 37-50
*Azután ezt mondta Dávid: Az ÚR, aki megmentett engem az oroszlán és a medve karmától, meg fog menteni ennek a filiszteusnak a kezéből is. Saul így felelt Dávidnak: Hát menj, az ÚR legyen veled! 38És felöltöztette Saul Dávidot a saját ruhájába, a fejére rézsisakot tett, és páncélba öltöztette. 39Felkötötte Dávid Saul kardját is a ruhája fölé, és megpróbált járni benne, mert nem volt hozzászokva. Ekkor azonban Dávid ezt mondta Saulnak: Nem tudok én ezekben járni, mert nem vagyok én ilyenekhez szokva. Le is vetette Dávid ezeket. 40Kezébe vette hát a botját, és kiválasztott a patakból öt sima kövecskét; beletette azokat a pásztortáskájába, a tarisznyájába, és parittyával a kezében közeledett a filiszteushoz.
41A filiszteus is elindult, egyre közelebb jött Dávidhoz, és előtte ment a pajzshordozója. 42Amikor a filiszteus rátekintett, megvetően nézett Dávidra, mert fiatal volt, pirospozsgás és jó megjelenésű. 43Ezt kérdezte a filiszteus Dávidtól: Hát kutya vagyok én, hogy bottal jössz ellenem? És szidni kezdte a filiszteus Dávidot Istenével együtt. 44Ezt mondta a filiszteus Dávidnak: Gyere csak ide, hadd adjam a testedet az égi madaraknak és a mezei vadaknak! 45Dávid így felelt a filiszteusnak: Te karddal, lándzsával és dárdával jössz ellenem, de én a Seregek URának, Izráel csapatai Istenének a nevében megyek ellened, akit te kicsúfoltál. 46Még ma kezembe ad az ÚR, leváglak, és a fejedet veszem, a filiszteusok seregének a hulláit pedig még ma az égi madaraknak és a mezei vadaknak adom, hadd tudja meg mindenki a földön, hogy van Isten Izráelben. 47És megtudja ez az egész egybegyűlt sokaság, hogy nem karddal és lándzsával szabadít meg az ÚR. Mert az ÚR kezében van a háború, és ő ad a kezünkbe benneteket.
48Amikor a filiszteus nekikészült, és egyre közeledett Dávidhoz, Dávid is kifutott gyorsan a csatasorból a filiszteus elé. 49Belenyúlt Dávid a tarisznyájába, kivett belőle egy követ, a parittyájával elröpítette, és úgy homlokon találta a filiszteust, hogy a kő belefúródott a homlokába, és arccal a földre zuhant. 50Dávid tehát erősebb volt a filiszteusnál, bár csak parittyája és köve volt: legyőzte a filiszteust, és megölte, pedig még kard sem volt Dávidnál.*

Isten kegyelmében bízó Gyülekezet!

Elindult az új tanév a héten, ami diákoknak, pedagógusoknak, szülőknek sok új kihívást, élményt, vagy épp nehéz pillanatokat is magával hoz. Érdemes minden ilyen időszakban fokozottan is figyelnünk egymásra, mert bizony az új, a lehetőség ugyan valóban magában hordozza a jót, az épülést, de kinek-kinek talán sokkal inkább a félelmetes, a megrettentő, a feléje tornyosuló, megugorhatatlannak tűnő akadályokat jelenti. Talán kicsit olyan ez, mint a nagy hullám az óceán partjáról szemlélve, ami távolról figyelve még érdekes és lenyűgöző, aztán ahogy egyre közelebb ér, úgy lesz egyre vészjóslóbb és menekülésre késztető, ahogyan egyre hangosabb morajlással magasodik az a hatalmas víztömeg az ember fölé és bizony dönteni kell, hogy ott állva, bízva, megvárom amíg elér, vagy inkább futok, menekülők, nehogy mégis rám zúduljon minden erejével. Nagy szüksége van ilyenkor sokaknak a megerősítésre, hogy: „Ne félj, mire valóban elér téged, már csak a talpadat fogja simogatni az oda-vissza ringó víz!”
A mi mindennapi kihívásaink, de még a legnagyobb traumáink is itt a földi életünk során épp így tudnak kisimulni és elcsendesedni. Nem azt mondom ezzel, hogy nincsenek viharosan háborgó, őrült erővel tajtékzó hullámok, csak azt, hogy önmagukban nem tudnak elmosni, nem tudnak eltörölni. Ahhoz, hogy az eltörlésünk sikerüljön, ahhoz nekünk fel kell adnunk a bizalmat, hagynunk kell, hogy a hullámok elragadjanak.
Mai igeszakaszunkban Izrael népe, történelme során nem először és nem utoljára, egy emberileg esélytelennek tűnő helyzetben találja magát. A harcos filiszteus néppel kell háborút vívniuk. A filiszteusok magas termetű, harcban edzett katonai nép volt, egy összeszokott sereg. Izrael népe, velük ellentétben, csak akkor harcolt, ha kellett. Ráadásként pedig a filiszteusok fegyverei fejlettebbek voltak és vezérük sem egy depresszióval és démonaival küzd, hitét vesztett király volt. Saul bizony szebb napokat is megélt, akár úgy, mint király és hadvezér, de főleg, mint Istenhez hűséges ember.
Nem kecsegtetett tehát fényes győzelemmel a helyzet. Félelem dermeszti a szíveket, a bízó hitet és még azt is megalázkodva fogadják el, hogy a filiszteusok önmagát dicsőítő harcosa, Góliát, Istent is szidja, megcsúfolja. Izrael katonái csak hallgatnak. A kiválasztott, hajdan dicső hadvezér király is néma.
Épp olyan helyzet ez is, mint a mi nagy hullám- pillanatink, az életünk nehéz helyzetei, időszakai. Mikor rajtunk is erőt vesz a félelem, mikor engedünk a hitet dermesztő, némaságot hozó kísértéseknek. Elhallgatunk, és bizony nem csak a szavunk akad el sokszor a nehézségek és fájdalmaink kapcsán, hanem az imádságunk is elnémul. Menekülnénk, elbújnánk, mint a kisgyermek a paplan alá.
Ne legyen félreértés, nem arról van szó, hogy nem érhet minket olyan kihívás, olyan fájdalom, amihez kevés a saját akár fizikai, akár lelki erőnk. Bőven lehet ilyen! Nem véletlenül kezdtem ismét azzal, hogy az egymás hordozására irányítottam a figyelmet, akár „csak” az imádság testvéri szolgálatával.
Nyugodtan kimondhatod, hogy „Ez nekem sok. Ezzel egyedül nem bírok el.”. Nem szégyen a segítségkérés! Odalépni a házastárshoz, szülőhöz, gyermekhez, testvérhez, embertárshoz, elmenni egy lelkipásztori beszélgetésre, vagy akár pszichológushoz. Nem szégyen szembesülni a korlátokkal és Isten munkatársaihoz, egymáshoz fordulni!
A baj ott van, az Isten előtti szégyen ott kezdődik, amikor Őhozzá, a Szabadító, Kegyelemes Mennyei Atyámhoz nem akarok, vagy nem tudok odafordulni. Amikor mi is olyanok leszünk, mint Saul király és megrészegülünk a saját hatalmunktól, erőnktől és dicsőségünktől és azt mondjuk ki, ha baj ér, hogy: „Ezen nem lehet változtatni. Ez végleg összetör. Ezen senki sem segíthet.”. Ilyenkor nem egyszerűen azt mondjuk, hogy mi vagyunk kevesek, hanem azt bizonygatjuk önmagunknak is, hogy a Mindenható is kevés és tehetetlen, vagy eltagadjuk az Ő kegyelmét és szeretetét és azt valljuk, hogy nem akar rajtunk segíteni, hogy nem hajlandó enyhülést adni.
Érdemes nekünk is megállnunk és feltennünk magunknak a kérdést, hol van a mi hűségünk a Megváltó Úrhoz? Valóban átadom, átadtam neki az életemet, az Ő békességébe helyeztem le? Vagy csak üres beszéd volt, hamis hitvallás az egész, amibe valójában egyáltalán nem tudok belekapaszkodni?
Az Úr kegyelme azonban az ilyen hűtlen pillanatokban is hihetetlen erővel és hűséggel szólal meg az emberért és még, ha kellemetlen is ilyenkor belenézni a torzulásainkat élesen elénk táró tükörbe, bizony nagy szükségünk van rá. Szükség van az ige tükrére, arra, hogy az Úr hűségét látva ráébredjünk a saját hűtlenségünkre.
Dávid és Góliát története nem egy szokványos legkisebb fiú történet. Nem arról szól, hogy a legesélytelenebből is lehet nagy és erős valaki, ha okosan, fortélyosan és jóságosan él. Abból is látszik, hogy nem egy meséről van szó, hogy nincs a végén a „boldogan élt, amíg meg nem halt”! Nem, hiszen Dávidról tudjuk, hogy nem egyszer bukik el még később is az élete során. Egészen pontosan megfigyelhető, hogy minden olyan tettében elbukik, amikor elhiszi, hogy majd ő előrébb jut fortéllyal, ügyeskedéssel, vagy nyers erővel, azaz mikor elhiszi, hogy a saját erejéből él és boldogul. Mikor elfelejti, hogy Góliát ellen is kard, pajzs, vagy vértezet nélkül győzhetett.
Dávid itt nem a valóságtól elrugaszkodott mesebeli módon kerül a király, vagy az istenét gyalázó ellenség közelébe. Nem mondom most végig az eddigi életútját, olvassuk el Testvérek Sámuel próféta első könyvében, meglátja mindenki, hogy Isten terve, az Ő vezetése az, ami ide, ehhez a ponthoz, élethelyzethez elvezeti. Ezt pedig Dávid is érzi és érti a saját életére tekintve és ki is mondja alapigénkben: *„Az ÚR, aki megmentett engem az oroszlán és a medve karmától, meg fog menteni ennek a filiszteusnak a kezéből is.”* – Ha tudod, ha vallod, hogy Isten vezetett az életedben, hogy neki köszönheted az áldásokat, a kegyelmet, akkor miért hagynád, hogy a bajban, a félelmetes helyzetben ez feledésbe merüljön? Miért némulsz el a kihívást, a hullámot meglátva, vagy a fájdalomban, ha azt vallod, hogy az Úr mentett meg eddig is? Vagy mégse az Ő kegyelmébe kapaszkodtál mindeddig?
Olyan ez, mintha egy kötélbe kapaszkodva lógnánk és fognánk nagyon erősen, mert azt mondanánk, hogy ez az egyetlen, ami biztonságban megtart. Aztán ha feltámad a szél és érezzük, hogy kicsit elkezd himbálni, akkor nem még erősebben kapaszkodni kezdenénk, hanem, mint akik elfelejtették, hogy mindezidáig miért pont ebbe kapaszkodtak egyszerűen elengedjük és fel se merül, hogy úgy aztán biztosan lezuhanunk a mélybe.
*“Az én erőm erőtlenség által ér célhoz.”* – olvashatjuk a második korinthusi levélben. És ez nagyon szépen cseng össze a Dávidon keresztül kapott példával is. Mi nagyon sokszor hisszük el a világnak és önmagunknak is, hogy hatalomra, erőre, egészségre, vagy pénzre van szükségünk és akkor bármire képesek lehetünk. De éppen ezért látszik jól, hogy ez nem egy népmesei legkisebb fiú történet. Mert az Úr éppen arra mutat rá, hogy nem ezek kellenek! Nézzünk Saulra, akinek az élete egy pontján mindezek megvannak és mégis elbukik! Nekünk egyedül az Isten kegyelmére van szükségünk, az Ő irgalmára. Ha ezt el tudjuk fogadni tőle, ha erre tudjuk helyezni, ráépíteni az életünket, akkor nincs az a Góliát, hatalmas hullám, kihívás, vagy fájdalom, ami el tudna törölni, ami ki tudna szakítani az Úr kezéből. Elég lehet nekünk az Isten kegyelme Testvérek! Nem kell megroppanunk a világ elvárásai és hamis, súlytalan viharaiban. Lehetséges! Lehet megszabadítva élni! Lehet boldognak lenni az Úr békességében, az Ő dicsőségében, valóban lemondva arról, hogy a sajátodat hajhászd!
Soli Deo Glórai! SDG, ennek a három betűs rövidítése, ami sokszor szembe jöhet. Had tegyek mellé még egy ilyen kifejezést: Sola Gratia! Azaz Egyedül Kegyelemből. Ha valóban hiszem ezt, ha valóban vallom ezt Jézus Krisztusban, hogy én egyedül kegyelem által, de azért valóban élhetek az örök életre, akkor tudom valóban kimondani, hogy SDG, Soli Deo Glória! Azaz Egyedül Istené a Dicsőség!. Mert az én mennyei Atyámnak van hatalma rá, hogy bármilyen mélységből, bármilyen reménytelenségből, bármilyen fájdalomból kimentsen engem, és hiszem, hogy Jézus Krisztusért Ő meg is erősít és meg is szabadít engem. Vallom, hogy ahogyan Jézusban a halál erőtlenségéig elment értem és győzött értem, úgy ez a szeretete ma is és holnap is igazi, minden átformáló erő már ebben a világban. Ámen